b'\n_START_ARTICLE_\nFranc Hvala\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju (1916-1923). Po kon\xc4\x8dani \xc5\xa1oli je delal na doma\xc4\x8di kmetiji in bil v va\xc5\xa1kem prosvetnem dru\xc5\xa1tvu knji\xc5\xbeni\xc4\x8dar vse do fa\xc5\xa1isti\xc4\x8dne nasilne ukinitve dru\xc5\xa1tva leta 1927. Zaradi fa\xc5\xa1isti\xc4\x8dnega nasilja se je pridru\xc5\xbeil organizaciji TIGR, v narodnoosvobodilno borbo pa vstopil konec leta 1941. Maja 1943 je postal \xc4\x8dlan okro\xc5\xbenega komiteja Komunisti\xc4\x8dne partije Slovenije za Ba\xc5\xa1ko grapo. Maja 1944 je bil imenovan za na\xc4\x8delnika okro\xc5\xbene izpostave odseka notranjih zadev predsedstva SNOS za Ba\xc5\xa1ko grapo. Od septembra 1944 do osvoboditve pa je bil na\xc4\x8delnik narodne za\xc5\xa1\xc4\x8dite severnoprimorskega okro\xc5\xbeja. Po vojni je vse do upokojitve leta 1965 delal v raznih organih ljudske oblasti. Za svoje delo je prejel ve\xc4\x8d odlikovanj, priznanj in nagrad, zlasti za delo v gasilski organizaciji. _NEWLINE_Za publicisti\xc4\x8dno dejavnost se je odlo\xc4\x8dil, ko je bil upokojen. V slovenskem tisku (Primorske novice, TV-15, Borec) je objavljal kraj\xc5\xa1e in dalj\xc5\xa1e reporta\xc5\xbee in spomine na dogajanja na Cerkljanskem v \xc4\x8dasu narodnoosvobodilne borbe. Objavil je tudi ve\xc4\x8d knji\xc5\xbenih del. Knjiga Organizacija in delo Narodne za\xc5\xa1\xc4\x8dite med NOB na Primorskem\xc2\xa0: 1941-1945 ga je spodbudila k dokon\xc4\x8dni redakciji knjige \xc5\xbdivljenje pod Bevkovo Kojco. V njej je opisal kraje ljudi in njihovo \xc5\xbeivljenje v krajevni skupnosti Bukovo-Zakojca.'